คลังทำข้อมูลรอรัฐมนตรีใหม่
คลังทำข้อมูลรอรัฐมนตรีคนใหม่ลดภาษีต้องดูภาพใหญ่ข้าราชการเงินเดือนต่ำหนึ่งหมื่นห้าพันบาทมีไม่มาก
5 ก.ค. 2554

คลังทำข้อมูลรอรัฐมนตรีคนใหม่ลดภาษีต้องดูภาพใหญ่ข้าราชการเงินเดือนต่ำหนึ่งหมื่นห้าพันบาทมีไม่มาก 
นายอารีพงศ์ ภู่ชอุ่ม ปลัดกระทรวงการคลัง เปิดเผยว่า กระทรวงการคลังได้เตรียมข้อมูลเพื่อเสนอต่อรัฐมนตรีว่าการกระทรวงการคลังคนใหม่ว่าจะขับเคลื่อนเศรษฐกิจอย่างไร รวมถึงภาระการจัดทำงบประมาณ ปี2555 และกรอบการจัดทำงบประมาณสมดุลปี2558 และเชื่อว่า การดำเนินนโยบายเศรษฐกิจในระยะข้างหน้าจะไม่ก่อให้เกิดปัญหา และยังคงยึดกรอบการจัดทำงบประมาณสมดุลใน5ปีเพื่อรักษาวินัยทางการเงินการคลัง แต่หากไม่สมดุลใน5ปี ก็ยอมรับได้หากนำเงินไปใช้เพื่อการลงทุนในโครงสร้างขั้นพื้นฐาน
"ขณะนี้งบประมาณปี55ขาดดุลอยู่ 3.5แสนล้านบาท หากรัฐบาลชุดใหม่ต้องการเปลี่ยนแปลงต้องพิจารณาภาพรวมที่จะเกิดขึ้น และหากจะจัดทำงบประมาณไม่สมดุลต่อไปเรื่อยๆ รายจ่ายประจำของรัฐบาลต้องควบคุมได้ เพราะปัจจุบันรายจ่ายประจำคิดเป็น70%ของรายจ่ายทั้งหมด ส่วนนโยบายการปรับลดภาษีต้องมีการพูดคุยในภาพใหญ่ทั้งหมดก่อน"นายอารีพงศ์กล่าว  นายรังสรรค์ ศรีวรศาสตร์ อธิบดีกรมบัญชีกลาง กล่าวว่า หลังจากมีคณะรัฐมนตรี (ครม.) ใหม่ ต้องมาพิจารณากรอบงบประมาณปี 2555 ใหม่ว่าจะยังยืนยันกรอบเดิมที่ ครม.อนุมัติไว้ว่าขาดดุล 3.5 แสนล้านบาทหรือไม่ หากเห็นว่าจำเป็นต้องใช้เงินเพิ่มก็ยังสามารถเพิ่มกรอบการขาดดุลงบประมาณได้อีก แต่คาดว่ากระบวนการจัดทำงบประมาณ 2555 น่าจะล่าช้ากว่าเดิมประมาณ 4 เดือน แต่เชื่อว่าจะไม่มีปัญหาต่อการหล่อเลี้ยงเศรษฐกิจให้เดินหน้าต่อไปได้ เพราะหน่วยงานราชการต่างๆ สามารถจัดทำกระบวนการจัดซื้อจัดจ้างล่วงหน้ารอได้ เมื่อได้รับอนุมัติงบประมาณจึงทำสัญญาได้ทันที แต่หากไม่พอกรมบัญชีกลางยังมีเงินนอกงบประมาณอีกหลายแสนล้านบาทที่สามารถนำมาใช้ก่อนได้ สำหรับนโยบายการปรับฐานเงินเดือนข้าราชการระดับปริญญาให้เท่ากันที่ 15,000 บาท ได้สอบถามไปยังหน่วยงานราชการต่างๆ เพื่อรวบรวมตัวเลขว่าข้าราชการ และลูกจ้างประจำในระบบขณะนี้ 4 ล้านคนมีเงินเดือนต่ำกว่า 15,000 บาท มากน้อยเพียงใด ซึ่งน่าจะชัดเจนใน 1 เดือนนี้ มั่นใจว่าจะสามารถบริหารจัดการให้รายจ่ายประจำที่เพิ่มขึ้นนี้ ให้ไม่เกิน 70% ของงบประมาณ